
	Kedy zákazka spadá pod režim Dohody o vládnom obstarávaní?



Pod režim Dohody o vládnom obstarávaní (Government Procurement Agreement – GPA) v podstate spadá každá verejná zákazka, ktorej odhadovaná hodnota prekračuje finančné limity uvedené v § 4 ods. 2 zákona č. 25/2006 Z. z. o verejnom obstarávaní a o zmene a doplnení niektorých zákonov. 

Pod režim GPA však nespadajú tie nadlimitné zákazky, ktoré sú uvedené v § 1 ods. 2 zákona č. 25/2006 Z. z., ako aj:

1. Zákazky zabezpečované obstarávateľmi vo vybraných odvetviach (podľa § 8 zákona č. 25/2006 Z. z.), ktoré sa týkajú:
a) poskytovania a prevádzkovania pevných sietí určených pre zásobovanie verejnosti v súvislosti s ťažbou plynu, ako aj so zásobovaním týchto sietí plynom,
b) poskytovania a prevádzkovania pevnej siete určenej pre zásobovanie verejnosti v súvislosti s výrobou, dopravou a distribúciou tepla, ako aj v súvislosti so zásobovaním tejto siete teplom,
c) prevádzkovania sietí verejnej medzimestskej železničnej dopravy,

alebo ak obstarávateľ podľa § 8 vykonáva činnosť na základe osobitných alebo výlučných práv, ktoré pochádzajú z oprávnenia vydaného príslušným orgánom. 

2. Zákazky realizované dotovaným subjektom v zmysle § 7 písm. a) zákona č. 25/2006 Z. z.

3. Ak ide o zákazky zadávané koncesionárom, ktoré súvisia s plnením koncesnej zmluvy (koncesie na práce). 

4. Ak predmetom zákazky sú „neprioritné“ služby podľa prílohy č. 3 k zákonu č. 25/2006 Z. z.
5. Ak predmetom zákazky sú telekomunikačné služby podľa prílohy č. 2 k zákonu č. 25/2006 Z. z. v kategórii 5 podľa kódov CPC 7524, 7525 a 7526 (pozri aj § 4 ods. 2 písm. e) zákona č. 25/2006 Z. z.).

6. Služby výskumu a vývoja (CPC 85) – pozri kategóriu 8 v prílohe č. 2 k zákonu č. 25/2006 Z. z. 

	Poznámka:
Vzory oznámení pre uverejňovanie v Dodatku „S“ Úradného vestníka EÚ vyžadujú predovšetkým pre štatistické účely uviesť, či predmetné obstarávanie spadá pod režim GPA. V prípade nejasností v tejto otázke je vhodné túto rubriku označiť kladným spôsobom.
Rozsah pôsobnosti GPA je podľa čl. I ods. 1 tejto dohody uvedený v dodatku (Appendix) č. I, v ktorého prílohe (Annex) č. 1 sú uvedené ústredné orgány (pozri § 6 ods. 1 písm. a) zákona č. 25/2006 Z. z.), príloha č. 2 odkazuje na všeobecné definície smerníc verejného obstarávania EÚ - obstarávatelia na nižšej ako centrálnej úrovni, čo zhruba zodpovedá obstarávateľom podľa § 6 ods. 1 písm. b) až d) a ods. 2) zákona a v prílohe 3 sú uvedení ostatní obstarávatelia, napr. podľa § 8 zákona). Zoznamy obstarávateľov za EÚ priložené k prílohám 3 a 4 majú len indikatívny charakter, záväzné sú definície uvedené v úvode predmetných príloh. Príloha 4 k dodatku I obsahuje služby spadajúce pod režim GPA a v prílohe 5 sú uvedené stavebné práce (tieto sú v rámci GPA považované za druh služieb – CPC 51).
Skutočnosť, že pôsobnosť GPA je vo vzťahu na jednotlivých signatárov dohody ďalej obmedzená formou „všeobecných poznámok“ (General Notes), ktoré sú uvedené spravidla v záverečnej časti príloh za jednotlivých signatárov, nezohráva žiadnu úlohu pri vyplňovaní formulára oznámenia.


Spracované podľa podkladového materiálu BMWA Berlín a zákona č. 25/2006 Z. z.

